АҞӘА, жәабран 4 - Sputnik. Аԥсны атуризм аминистрреи Москва атуризм азы аилаки аусеицурази аилибакаарази аиқәшаҳаҭра рнапы аҵарҩит ҳәа аанацҳауеит аусбарҭа апресс-маҵзура.
Адокумент рнапы аҵарҩит Аԥсны атуризм аминистр Ҭеимураз Хышба, Москва атуризм азы аилак ахантәаҩы Екатерина Проничева.
"Аԥснытәии урыстәылатәии аганқәа рнапы зҵарҩыз адокумент инақәыршәаны иацхраалоит еиҿкаау агәыԥтәии хаҭалатәии туризм, иара убасгьы аекспертцәеи иҷыдоу агәыԥқәеи реимдара – амузыкатәи атеатртәи фестивальқәа, атуризм азҵаара аганахьала имҩаԥысуа аизарақәа, ацәыргақәҵақәа, асимпозиумқәа, аконгрессқәа рылахәра хықәкны измоугьы налаҵаны", - ҳәа азгәарҭеит аусбарҭаҿы
Амеморандум аҿы иарбоуп атуристтә маркетинг аусхк аҟни атуристтә аалыҵқәа рыҭираҟни, Аганқәа рҵакырақәа рыҩба рҟны русура амҩаԥгаразы еицхыраалоит ҳәа.
Иара убасгьы еицымҩаԥыргалоит атуристтә џьармыкьа аҭҵаара, еицеизыргалоит аинвестициатә проектқәа рзы аинформациа, еицаадырԥшлоит атуристтә инвестициа ахырхарҭақәеи аусхкқәеи.
Уи адагьы, Аганқәа ацхраалоит атуризм аусхк, асасдкылара аиндустриа уҳәа рҟны зусура мҩаԥызго ауаажәларратә еиҿкаарақәа рыбжьара аизыҟазаашьақәа рырҿиара, атуристцәа рзинқәа рыхьчара.
Абарҭ амшқәа рзы Аԥсны атуризм аминистр Ҭеимураз Хышба Москва усутә визитла дыҟоуп. Уаанӡа урыстәылатәи атуристтә усбарҭақәа рнапхгаҩцәа дырԥылахьан, ихы алаирхәхьан Урыстәыла Ауаажәларратә палата имҩаԥнагаз астол гьежь.